b'\n_START_ARTICLE_\nSydney Pollack\n_START_SECTION_\nKarijera\n_START_PARAGRAPH_\nPollack je poha\xc4\x91ao Neighborhood Playhouse u New Yorku od 1952. do 1954. Poslije je tamo predavao glumu od 1954. do 1959. prije nego \xc5\xa1to je zapo\xc4\x8deo gluma\xc4\x8dku karijeru. Tada se preselio iza kamere kako bi re\xc5\xbeirao i producirao. Njegova redateljska karijera po\xc4\x8dela je u \xc5\xa1ezdesetima s epizodama televizijske serije kao \xc5\xa1to su The Fugitive i Alfred Hitchcock Presents. Osvojio je Oscara za re\xc5\xbeiju filma Moja Afrika (1985.). Pollack je prije toga bio nominiran u istoj kategoriji za filmove Konje ubijaju, zar ne? i Tootsie._NEWLINE_Dok je re\xc5\xbeirao Tootsie, \xc4\x8desto se sva\xc4\x91ao s Dustinom Hoffmanom. Na kraju ga je Hoffman nagovorio da odigra njegova agenta u filmu, iako je Pollack pristao nevoljko. Njihova veza van filma dala je autenti\xc4\x8dnost njihovim scenama u filmu, ponajvi\xc5\xa1e onim u kojima se sva\xc4\x91aju. Pollack je od tada po\xc4\x8deo \xc4\x8de\xc5\xa1\xc4\x87e nastupati u gluma\xc4\x8dkim ulogama, uz re\xc5\xbeiju i produkciju._NEWLINE_Kao karakterni glumac, Pollack se pojavio u filmovima kao \xc5\xa1to su Gra\xc4\x91anska parnica, Kobno prestrojavanje i O\xc4\x8di \xc5\xa1irom zatvorene, kao i u svojima uklju\xc4\x8duju\xc4\x87i Prevoditeljicu. Nastupio je i u filmu Woodyja Allena Mu\xc5\xbeevi i supruge kao njujor\xc5\xa1ki odvjetnik koji prolazi kroz krizu srednjih godina.\n_START_SECTION_\nOsobni \xc5\xbeivot\n_START_PARAGRAPH_\nRoditelji su mu se razveli kad je bio mlad, a njegova majka, alkoholi\xc4\x8darka, umrla je u 37. godini kad je Pollacku bilo 16. Njegov brat je dizajner kostima, producent i glumac Bernie Pollack._NEWLINE_Pollack je od 1958. bio u braku s Claire Griswold, svojom biv\xc5\xa1om studenticom. Imali su troje djece, od koje je jedno, Steven Pollack, poginuo u avionskoj nesre\xc4\x87i 1993.'